Η **Ξένιγια Μπάλτα** (εσθονικά: *Ksenija Balta*, Μινσκ, Σοβιετική Ένωση, 1 Νοεμβρίου 1986) είναι Εσθονή αθλήτρια του στίβου, η οποία συμμετέχει κυρίως στο άλμα εις μήκος και δευτερευόντως στα αγωνίσματα του επτάθλου και των αγώνων ταχύτητας.

Καριέρα
-------

Η Μπάλτα γεννήθηκε την 1η Νοεμβρίου του 1986 στο Μινσκ της Λευκορωσίας, το οποίο τότε υπαγόταν στη ΣΣΔ Λευκορωσίας της Σοβιετικής Ένωσης. Ξεκίνησε την ενασχόλησή της με τον κλασικό αθλητισμό το 1999 και πρωτοεμφανίστηκε σε διάφορες διοργανώσεις κατά το 2002. Το 2005 συμμετείχε στο αγώνισμα του πένταθλου κατά το Ευρωπαϊκό Πρωτάθλημα Κλειστού Στίβου καταλαμβάνοντας τη 14η θέση ανάμεσα σε 15 αθλήτριες. Το ίδιο έτος διακρίθηκε στο έπταθλο, στο πλαίσιο του Ευρωπαϊκού Πρωταθλήματος Κάτω των 20 Ετών που διεξήχθη στο Κάουνας, κατακτώντας το χάλκινο μετάλλιο. Το 2006 συμμετείχε στο Ευρωπαϊκό Πρωτάθλημα Στίβου λαμβάνοντας μέρος στα 100 μέτρα και το άλμα εις μήκος, χωρίς να καταφέρει να προκριθεί στους τελικούς των αγωνισμάτων, σημειώνοντας ωστόσο εθνικό ρεκόρ στην κούρσα των 100 μέτρων (11.47).

Από το 2008 και έπειτα η Μπάλτα καθιερώθηκε στο αγώνισμα του άλματος εις μήκος. Συμμετείχε στους Ολυμπιακούς Αγώνες του Πεκίνου, όπου έμεινε εκτός τελικού έχοντας καλύτερο άλμα στα 6,38 μέτρα, ενώ την ίδια χρονιά κατετάγη δεύτερη στη διοργάνωση World Athletics Final της IAAF. Τον Μάρτιο του 2009 κατέκτησε το χρυσό μετάλλιο στο Ευρωπαϊκό Πρωτάθλημα Κλειστού Στίβου που διεξήχθη στο Τορίνο της Ιταλίας, με άλμα στα 6,87 μ. αφήνοντας πίσω τις Ρωσίδες Σοκόλοβα και Κουτσερένκο. Το 2010 κατετάγη τέταρτη στο Παγκόσμιο Πρωτάθλημα Κλειστού Στίβου της Ντόχα, έχοντας την ίδια επίδοση με τη Βραζιλιάνα Κέιλα Κόστα που έλαβε το χάλκινο μετάλλιο. Παράλληλα, συμμετείχε χωρίς επιτυχία στο Ευρωπαϊκό Πρωτάθλημα Στίβου.

Το 2011 η Μπάλτα υπέστη σοβαρό τραυματισμό στο γόνατο, με αποτέλεσμα να καταφύγει τον Φεβρουάριο του επόμενου χρόνου σε εγχείρηση αποκατάστασης. Επέστρεψε στην ενεργό δράση το 2013, ενώ επανήλθε στο αγώνισμα του άλματος εις μήκος μόλις το 2015. Το 2016 έφτασε στους τελικούς σημαντικών διοργανώσεων, καταλαμβάνοντας την έβδομη θέση στο Παγκόσμιο Πρωτάθλημα Κλειστού Στίβου που διεξήχθη στις ΗΠΑ, την τέταρτη στο Ευρωπαϊκό Πρωτάθλημα Στίβου του Άμστερνταμ και την έκτη στους Ολυμπιακούς Αγώνες του Ρίο ντε Τζανέιρο. Το 2018 κατετάγη έκτη στο Ευρωπαϊκό Πρωτάθλημα του Βερολίνου.

Η Μπάλτα έχει αναδειχθεί αρκετές χρονιές ως η καλύτερη Εσθονή αθλήτρια, ενώ είναι κάτοχος των εθνικών ρεκόρ στο άλμα εις μήκος, τις κούρσες των 60 μ. 100 μ. 200 μ. και 60 μέτρων εμπόδια, καθώς και της σκυταλοδρομίας 4x100 μέτρων.

Σε ό,τι αφορά την προσωπικής της ζωή, είναι παντρεμένη με τον προπονητή της και πρώην αθλητή του στίβου, Αντρέι Ναζάροφ.

Παραπομπές
----------

1. ↑  www.youtube.com/watch?v=97rTiZZsGtg.
2. ↑  www.youtube.com/watch?v=sMnIl277F7s.
3. 1 2 3 4 5  «Balta, Ksenija». *esbl.ee* (στα Εσθονικά). Eesti Spordi Biograafiline Leksikon. Ανακτήθηκε στις 31 Μαΐου 2020.
4. 1 2 3  «Ksenija Balta Bio, Stats, and Results». *sports-reference.com* (στα Αγγλικά). Sports Reference. Αρχειοθετήθηκε από το πρωτότυπο στις 18 Απριλίου 2020. Ανακτήθηκε στις 31 Μαΐου 2020.
5. 1 2 3 4 5 6 7 8 9 10 11  «Ksenija Balta». *worldathletics.org* (στα Αγγλικά). World Athletics. Ανακτήθηκε στις 31 Μαΐου 2020.
6. ↑  «European Indoor Athletics Championships Palacio de Deportes Comunidad de Madrid: 04 - 06 March 2005» (PDF). *european-athletics.org* (στα Αγγλικά). European Athletics. Ανακτήθηκε στις 31 Μαΐου 2020.
7. ↑  «European Athletics Championships Göteborg, Sweden: 7 - 13 August 2006» (PDF). *european-athletics.org* (στα Αγγλικά). European Athletics. Ανακτήθηκε στις 31 Μαΐου 2020.
8. ↑  «Keila Costa é bronze no Mundial Indoor de Doha». *nsctotal.com.br* (στα Πορτογαλικά). NSC Total. 14 Μαρτίου 2010. Ανακτήθηκε στις 31 Μαΐου 2020.
9. ↑  Landells, Steve (9 Ιανουαρίου 2018). «High and low – Ksenija Balta». *worldathletics.org* (στα Αγγλικά). World Athletics. Ανακτήθηκε στις 31 Μαΐου 2020.
10. ↑  «KSENIJA BALTA». *kallasmanagement.com*. Kallas Management. Αρχειοθετήθηκε από το πρωτότυπο στις 8 Αυγούστου 2020. Ανακτήθηκε στις 31 Μαΐου 2020.
11. ↑  «FOTOD | Hõissa, pulmad! Ksenija Balta ja Andrei Nazarov tegid jumala palge ees oma pikaaegse suhte ametlikuks». *kroonika.delfi.ee* (στα Εσθονικά). Kroonika. 29 Αυγούστου 2018. Ανακτήθηκε στις 31 Μαΐου 2020.

Εξωτερικοί σύνδεσμοι
--------------------

* «Balta, Ksenija». *esbl.ee* (στα Εσθονικά). Eesti Spordi Biograafiline Leksikon. Ανακτήθηκε στις 31 Μαΐου 2020.
* «Ksenija Balta Bio, Stats, and Results». *sports-reference.com* (στα Αγγλικά). Sports Reference. Αρχειοθετήθηκε από το πρωτότυπο στις 18 Απριλίου 2020. Ανακτήθηκε στις 31 Μαΐου 2020.
* «Ksenija Balta». *worldathletics.org* (στα Αγγλικά). World Athletics. Ανακτήθηκε στις 31 Μαΐου 2020.